సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
ఫ్యాన్స్‌ను దృష్టిలో పెట్టుకుని సినిమాలు ఒప్పుకోను: చరణ్
తానెప్పుడూ అభిమానులను దృష్టిలోపెట్టుకుని సినిమాలు ఒప్పుకోలేదని మెగా పవర్ స్టార్ రామ్ చరణ్ అన్నారు.
Samayam Telugu | Updated:
Apr 2, 2018, 04:43PM IST
తానెప్పుడూ అభిమానులను దృష్టిలోపెట్టుకుని సినిమాలు ఒప్పుకోలేదని మెగా పవర్ స్టార్ రామ్ చరణ్ అన్నారు. ఆయన హీరోగా నటించిన ‘రంగస్థలం’ సినిమా బ్లాక్ బస్టర్ హిట్ కావడంతో చిత్ర యూనిట్ హైదరాబాద్‌లో సోమవారం ‘థాంక్యూ మీట్’ను నిర్వహించింది. ఈ కార్యక్రమంలో హీరో రామ్ చరణ్‌తో పాటు నిర్మాత న‌వీన్ ఎర్నేని, డైరెక్టర్ సుకుమార్, జగపతిబాబు, దిల్ రాజు, పాటల రచయిత చంద్రబోస్, సినిమాటోగ్రాఫర్ రత్నవేలు, ఎడిట‌ర్ న‌వీన్ నూలి, ఆర్ట్ డైరెక్టర్స్ రామ‌కృష్ణ, మోనిక తదితరులు పాల్గొన్నారు.
ఈ సందర్భంగా రామ్ చరణ్ మాట్లాడుతూ.. ‘సుకుమార్‌కి కృతజ్ఞతలు. మమ్మల్ని నమ్మి తను ఓ క్రేజీ మిషన్‌ను మా భుజాలపై పెట్టారు. తన మిషన్‌ను ఇంత పెద్ద సక్సెస్ చేసిన ప్రేక్షకులకు కృతజ్ఞతలు. మీరు ఫ్యాన్స్‌ను దృష్టిలో పెట్టుకుని సినిమాలు ఒప్పుకుంటారా? అని సాధారణంగా చాలా మంది అడుగుతుంటారు. లేదండి.. నేనెప్పుడూ ఫ్యాన్స్‌ను దృష్టిలో పెట్టుకుని సినిమాలు ఒప్పుకోలేదు. సుకుమార్ చెప్పిన కథ ముందు నాకు నచ్చాలి. అలా నచ్చితే అది అందరికీ నచ్చుతుందని నేను నమ్ముతాను. అందరూ గర్వపడే సినిమా చేయాలనే కథ వింటాం’ అని వెల్లడించారు.
‘రంగస్థలం’ విజయవంతం కావడంలో పాలుపంచుకున్న ప్రతి ఒక్కరికీ చరణ్ కృతజ్ఞతలు తెలిపారు. ఇలాంటి విజయం సినీ పరిశ్రమకు ఎంతో అవసరమన్నారు. వేసవిలో రాబోయే మరో రెండు సినిమాలు కూడా పెద్ద విజయాలు సాధించాలని ఆయన ఆకాక్షించారు. నిర్మాతలు ఈ సినిమా రంగంలో సంపాదించిన ప్రతి రూపాయిని మళ్లీ తరవాత సినిమాపైనే పెడతారని, అలాంటి నిర్మాతలు ఎప్పుడూ సంతోషంగా ఉండాలని చరణ్ అన్నారు. కాగా, ‘రంగస్థలం’ ఇప్పటికే రూ.100 కోట్లకు పైగా వసూలు చేసిందని నిర్మాత ప్రకటించారు.